**ΔΕΛΤΙΟ ΤΥΠΟΥ**

**Νέος κύκλος υποτροφιών για το Πρόγραμμα Εκπαίδευσης Μηχανικών Αεροσκαφών της AEGEAN**

* Εκπαίδευση και άμεση επαγγελματική αποκατάσταση για 20 φοιτητές και φοιτήτριες Μηχανικούς Αεροσκαφών
* Υποβολή αιτήσεων έως και τις 23 Ιουλίου

Αθήνα, 28 Ιουνίου 2023

Η AEGEAN ανακοινώνει την έναρξη του νέου κύκλου Προγράμματος Υποτροφιών Εκπαίδευσης Μηχανικών Αεροσκαφών, που πραγματοποιεί στο πλαίσιο των δράσεών της για τη στήριξη της νέας γενιάς, την ενίσχυση των επαγγελμάτων του κλάδου και τη δημιουργία των κατάλληλων προϋποθέσεων, για την ανάπτυξη της αερομεταφοράς στην Ελλάδα.

Το Πρόγραμμα Υποτροφιών Εκπαίδευσης Υποψηφίων Μηχανικών Αεροσκαφών της AEGEAN πραγματοποιείται, σε συνεργασία με τη διεθνώς αναγνωρισμένη και πιστοποιημένη σχολή μηχανικών της Olympic Air (Olympic Air Maintenance Training Organization), για 3η φορά τον τελευταίο χρόνο και προσφέρει σε 20 υποψήφιους φοιτητές και φοιτήτριες τη δυνατότητα ολοκλήρωσης της πλήρους εκπαίδευσής τους, για την απόκτηση του Επαγγελματικού Πτυχίου Κατηγορίας Β1.1 (Part-66 Aircraft Maintenance License), καλύπτοντας το 50% της αξίας των διδάκτρων που απαιτούνται για τη φοίτησή τους, ενώ παράλληλα διασφαλίζει και την άμεση επαγγελματική τους αποκατάσταση.

Η φοίτηση στη σχολή διαρκεί 24 μήνες και ξεκινάει τον Οκτώβριο του τρέχοντος έτους, ενώ περιλαμβάνει θεωρητική και πρακτική εκπαίδευση σε αεροσκάφη, εργαστήρια αλλά και την Τεχνική Βάση της AEGEAN από εξειδικευμένους εκπαιδευτές και έμπειρα στελέχη της εταιρείας. Αμέσως μετά την επιτυχή φοίτηση και απόκτηση του πτυχίου τους, οι απόφοιτοι θα ενταχθούν στην οικογένεια της AEGEAN, για να ξεκινήσουν την επαγγελματική τους σταδιοδρομία στην Τεχνική Βάση της εταιρείας.

Το Πρόγραμμα καλύπτει το 50% της αξίας των διδάκτρων, ενώ για τρεις αριστούχους αποφοίτους, με βάση τις ακαδημαϊκές τους επιδόσεις, προβλέπεται επιπλέον η επιστροφή του συνόλου ή μέρους της συμμετοχής τους στα δίδακτρα (100%, 75% και 50% αντίστοιχα).

Όσοι νέοι και νέες ονειρεύονται το μέλλον τους ως μηχανικοί αεροσκαφών και μια καριέρα στον αεροπορικό κλάδο, μπορούν να δηλώσουν συμμετοχή, έως και τις 23 Ιουλίου 2023, μέσω της [ειδικής φόρμας στο site της AEGEAN](https://el.about.aegeanair.com/etaireia/programma-ypotrofion-aegean-gia-ekpaideysi-michanikon/aitisi-summetoxis/).

Για περισσότερες πληροφορίες, σχετικά με τους αναλυτικούς όρους και τις προϋποθέσεις για τη συμμετοχή στο Πρόγραμμα Υποτροφιών, οι υποψήφιοι μπορούν να επισκεφθούν την ιστοσελίδα <https://el.about.aegeanair.com/etaireia/programma-ypotrofion-aegean-gia-ekpaideysi-michanikon/> και να επικοινωνήσουν, μέσω email στο: engineerscholarships@aegeanair.com ή τηλεφωνικά στο +30 210 3550680 (Δευτέρα έως Παρασκευή, 10:00 - 17:00).